Daň

**Daň** je (v slovenskom práve) platba fyzických alebo právnických osôb, ktorá je vynútiteľná, nenávratná, spravidla neúčelová, zákonom určená a pravidelne sa opakujúca, a ktorú vyberá štát a orgány miestnej samosprávy v prospech verejných rozpočtov a účelových fondov na úhradu verejných výdavkov vo vopred určenej výške a s presne určeným termínom splatnosti.

Sústava, či zoznam daní, ktoré sa vyberajú, resp. môžu vyberať na sledovanom území, sa nazýva **daňová sústava**. Napríklad daňová sústava Slovenska sa veľmi podstatne zmenila v roku 1993.

## Základné daňové pojmy
* subjekt dane – fyzická alebo právnická osoba, ktorá je povinná (priamo alebo nepriamo prostredníctvom niekoho iného) platiť daň, v širšom zmysle aj ten, kto je oprávnený daň ukladať (t.j. na Slovensku štát a obec)
* predmet dane (objekt dane) - to, na čo sa vzťahuje daň (napr. dôchodok, pozemok, pes)
* základ dane – kvantitatívne (nie nevyhnutne len peňažné) vyjadrenie predmetu dane 
* sadzba dane – nástroj, prostredníctvom ktorého sa zo základu dane vypočíta výška dane, môže byť určená pevnou sumou (daň z nehnuteľností), percentuálne (DPH) alebo kombináciou pevnej sumy a percenta (daň z cigariet)

## Klasifikácia
Dane možno rozlične deliť:

Delenie 1 (podľa toho, či sa platí priamo alebo v cene niečoho):
* priama daň
* nepriama daň

Delenie 2: 
* riadna daň
* mimoriadna daň

Delenie 3 (podľa pravidelnosti vyberania):
* pravidelná daň
* nepravidelná daň

Delenie 4:
* otvorená daň
* skrytá daň

Delenie 5 (podľa spôsobu určenia základu dane):
* osobná daň/ personálna daň/ subjektová daň
* vecná daň/ reálna daň/ objektová daň/ predmetová daň 
Poznámka: Niekedy sa uvedené termíny (najmä v podobách osobná/personálna daň a reálna daň) obmedzujú len na oblasť daní z vlastníctva (čo je najmä daň z príjmu [osobná daň], daň z nehnuteľností [reálna daň] a živnostenská daň [reálna daň]). V takom prípade sa dane celkovo delia na osobné dane (v užšom zmysle), reálne dane (v užšom zmysle), spotrebné dane, dane z úkonov atď. (porov. delenie 11).

Delenie 6 (podľa typu povinného subjektu dane):
* daň domácností/ daň od obyvateľstva
* podniková daň/ daň od podnikateľov

Delenie 7 (podľa oprávneného subjektu dane)[Porovnaj nižšie uvedenú kapitolu Dane platné na Slovensku.]:
* štátna daň 
* miestna daň

Delenie 8 (podľa rozsahu predmetu dane):
* univerzálna daň/ všeobecná daň
* selektívna daň/ výberová daň 

Delenie 9 (podľa určenia dane):
* všeobecná daň
* účelová daň

Delenie 10 (podľa spôsobu výpočtu):
* progresívna daň
* regresívna daň
* rovná daň
* daň z hlavy

Delenie 11 (podľa predmetu dane):
* výnosová daň v širšom zmysle (Poznámka: Podľa niektorých názorov zahŕňa aj buď daň z nehnuteľností alebo dane z obohatenia)
** dôchodková daň/príjmová daň (napr. daň z príjmov fyzických osôb, daň z príjmov právnických osôb)
** výnosová daň v užšom zmysle (napr. živnostenská daň [do roku 1948 nazývaná: všeobecná zárobková daň])
* majetková daň v širšom zmysle
** majetková daň v užšom zmysle (napr. daň z nehnuteľností a v niektorých štátoch existujúca daň nesúca názov majetková daň [t.j. majetková daň v najužšom zmysle])
** prevodová daň* v širšom zmysle/ daň z nadobudnutia majetku
*** prevodová daň* v užšom zmysle (napr. daň z prevodu a prechodu nehnuteľností)
*** daň z obohatenia* (t. j. daň z dedičstva a daň z darovania)
* daň zo spotreby/spotrebná daň v širšom zmysle/obratová daň v širšom zmysle
** univerzálna daň zo spotreby* (napr. daň z pridanej hodnoty, daň z obratu/obratová daň v užšom zmysle, daň z predaja)
** selektívna daň zo spotreby/spotrebná daň v užšom zmysle/selektívna spotrebná daň/selektívna obratová daň (napr. spotrebná daň z minerálneho oleja, spotrebná daň z alkoholických nápojov)
* daň z poistenia* (dá sa sčasti zaradiť aj medzi spotrebné dane v užšom zmysle)
* daň z motorových vozidiel* (dá sa zaradiť aj medzi majetkové dane v širšom zmysle)
* daň z finančných transakcií*
* daň za psa (dá sa sčasti zaradiť aj medzi spotrebné dane v užšom zmysle)
* daň za ubytovanie
* daň za predajné automaty
* daň za nevýherné hracie prístroje
* iné dane
Poznámky:
:-Dane označené * (niekedy spolu so spotrebnými daňami v užšom zmysle) sa súhrnne označujú ako daň z úkonov/obchodová daň/оbchodná daň/daň z hospodárskeho styku (všetko sú to ekvivalenty nemeckého pojmu *Verkehrsteuer*).
:-Daň z vlastníctva je buď synonymom majetkovej dane v užšom zmysle, alebo je (častejšie) synonymom výnosovej dane v širšom zmysle plus majetkovej dane v užšom zmysle.

## Dane platné na Slovensku
### Štátne dane
a) **[[priama daň|štátne priame dane]]**:
* daň z príjmov
* daň z motorových vozidiel (v rokoch 2005 - 2014 to bola miestna daň; do roku 2005 to bola štátna daň a volala sa cestná daň)
Zrušené štátne priame dane: daň z darovania (zrušená k 1. 1. 2004), daň z dedičstva (zrušená k 1. 1. 2004), daň z prevodu a prechodu nehnuteľností (zrušená k 1. 1. 2005). Tieto zrušené dane v iných (najmä európskych) štátoch stále bežne existujú.

b) **[[nepriama daň|nepriame dane]]**:
* dane zo spotreby (spotrebné dane v širšom zmysle):
** univerzálne:
*** daň z pridanej hodnoty
** selektívne (spotrebné dane v užšom zmysle):
*** spotrebná daň z minerálneho oleja (do roku 2004: spotrebná daň z minerálnych olejov)
*** spotrebná daň z alkoholických nápojov (do roku 2011: spotrebná daň z vína, spotrebná daň z piva a spotrebná daň z liehu, pričom toto delenie na tri dane sa dodnes polooficiálne používa)
*** spotrebná daň z tabakových výrobkov (do roku 2004: spotrebná daň z tabaku a tabakových výrobkov)
*** spotrebná daň z elektriny
*** spotrebná daň z uhlia
*** spotrebná daň zo zemného plynu
* daň z poistenia (existuje od roku 2019; dá sa sčasti považovať aj za spotrebnú daň v užšom zmysle)

### Miestne dane
(všetko sú to priame dane)

* daň z nehnuteľností (do roku 2004 toto bola štátna daň):
** daň z pozemkov
** daň zo stavieb
** daň z bytov
* daň za psa
* daň za užívanie verejného priestranstva
* daň za ubytovanie
* daň za predajné automaty
* daň za nevýherné hracie prístroje
* daň za vjazd a zotrvanie motorového vozidla v historickej časti mesta
* daň za jadrové zariadenie
Miestne dane upravuje zákon č. 582/2004 Z. z. Všetky uvedené miestne dane okrem dane z nehnuteľností sa do roku 2004 označovali ako miestne poplatky (zákon č. 544/1990 Zb.).

## Referencie


## Pozri aj
* Deň daňovej slobody

## Iné projekty

## Externé odkazy
* ''Statistika daně důchodové placené přímo, daně z vyššího služného, daně rentové placené přímo, všeobecné a zvláštní daně výdělkové za rok 1930'' - dostupné v Digitálnej knižnici UKB